১৯৯৬ সালে জাতির পিতার কন্যা মাননীয় প্রধানমন্ত্রী জননেত্রী শেখ হাসিনা সরকার গঠন করার পর সোহাগপুরের স্বামীহারা এই নারীরা বিধবা ভাতা পাওয়া শুরু করে। ব্র্যাকের চেয়ারম্যান ফজলে হাসান আবেদ সাহেবের সঙ্গে একটি অনুষ্ঠানে কথাচ্ছলে সোহাগপুরের এই নির্মম ঘটনার কথা বলাতে তিনি ব্র্যাকের তরফ থেকে প্রথমে ১০০ টাকা, পরবর্তীকালে ৪০০ টাকা মাসিক মাসোয়ারার ব্যবস্থা করেন। এই ভাতা চলমান। মাঝে রেড ক্রিসেন্ট হতে কম্বল, চাল ইত্যাদি খাদ্যসামগ্রী ও ব্যবহারিক জিনিসপত্র দিয়ে সাহায্য করা হয়েছিল। এই সুদীর্ঘ সময়ে সেই দানবীয় ঘটনার সাক্ষী অনেকেই এ পৃথিবী থেকে বিদায় নিয়েছে। স্বাধীন বাংলার মাটিতে বঙ্গবন্ধুকন্যা শেখ হাসিনা প্রদত্ত সম্মানী ভাতা সবাই ভোগ করতে পারেনি।